לינה דנהאם

לינה דנהאם (באנגלית: Lena Dunham; נולדה ב-13 במאי 1986) היא שחקנית, במאית, מפיקה ותסריטאית קולנוע וטלוויזיה יהודייה-אמריקאית. היא ידועה בעיקר בתור היוצרת, הכותבת והכוכבת של הסדרה "בנות", עבורה זכתה בשני פרסי גלובוס הזהב.

קורות חיים 
דנהאם נולדה בניו יורק שבארצות הברית ללורי סימונס, אמנית יהודייה, וקארול דנהאם, צייר נוצרי-פרוטסטנטי. היא מגדירה את עצמה כקשורה מאוד לתרבות היהודית. דנהאם היא בוגרת מכללת אוברלין שבאוהיו, שם היא למדה כתיבה יוצרת. אחותה הצעירה גרייס היא שחקנית ומשוררת.

קריירה 
דנהאם זכתה להכרה מצד תעשיית הקולנוע העצמאי בשנת 2010, לאחר שביימה את סרטה השני "רהיטים זעירים" בו היא גם שיחקה בתפקיד הראשי. אמה, לורי סימונס, ואחותה גרייס שיחקו בסרט את אמה ואחותה של דמותה של דנהאם, בהתאמה. דנהאם, שכתבה את התסריט לסרט זכתה בפרס אינדפנדנט ספיריט לתסריט הראשון הטוב ביותר.

הצלחת הסרט "רהיטים זעירים" זיכתה אותה בחוזה עם HBO, שהוביל ליצירת הסדרה "בנות".

ב-2011 שיחקה במותחן האימה "בעלי הפונדק", ובשנת 2012 הופיעה בסרטו של ג'אד אפאטו "הכל יחסים" בתפקיד קאט, מעובדותיו של פיט (פול ראד). באותה שנה הייתה שותפה בכתיבת התסריט לסרט "הדרך ללב" לצד ריי רוסו-יאנג.

בנות 

דנהאם היא היוצרת, התסריטאית והמפיקה (לצידו של ג'אד אפאטו) של הסדרה הקומית המוערכת "בנות".

דנהאם, שהופיעה בתפקיד הראשי, הייתה מועמדת לארבעה פרסי אמי על משחק, בימוי וכתיבה, וזכתה בשנת 2013 בשני פרסי גלובוס הזהב לשחקנית הטובה ביותר בסדרה קומית ולסדרה הקומית הטובה ביותר.

לאחר בנות 
בשנת 2014 פרסמה דנהאם את הספר "לא כזאת", אוסף של מאמרים אישיים פרי עטה. על אף ביקורות מעורבות, הספר הגיע למקום השני ברשימת רבי המכר של הניו יורק טיימס.

בשנת 2015 יצרה דנהאם יחד עם ג'ני קונר, חברתה הקרובה ושותפתה להפקת "בנות", את הניוזלטר הפמיניסטי "לני", שמטרתו לתת במה לקולות נשיים צעירים לדון בנושאים פמיניסטיים.

בפברואר 2018 הוכרז שדנהאם וקונר יכתבו ויפיקו סדרה חדשה בשם "קמפינג" עבור HBO. הסדרה היא רימייק של סדרה בריטית באותו השם. בסדרה החדשה כיכבו ג'ניפר גארנר ודייוויד טננט.

בשנת 2021 החלה לעבוד על סרטה השני "Sharp Stick" בו יככבו לצדה, טיילור פייג', ג'ון ברנטל, סקוט ספידמן וקריסטין פרוסט.

חיים אישיים
דנהאם אובחנה עם הפרעה טורדנית-כפייתית כשהייתה בת 11 והחלה לקחת תרופות להקלה על החרדה בגיל 14. בהמשך חייה הורידה את מינון התרופות עד שב-2018 הפסיקה איתן לחלוטין.

שנת 2012 החלה דנהאם לצאת עם ג'ק אנטנוף, גיטרסיט להקת הרוק האלטרנטיבי "פאן". מערכת היחסים שלהם נמשכה עד דצמבר 2017. דנהאם מסרה כי הפרידה ביניהם הייתה ידידותית.

ב-18 בפברואר 2018 פורסם במגזין האופנה ווג מאמר פרי עטה, על החלטתה לעבור כריתת רחם עקב אנדומטריוזיס. בשנת 2019 חשפה דנהאם כי היא סובלת מסתמונת אהלרס דנלוס. בשנת 2020 פרסמה שהפכה לטבעונית בעקבות נאום הזכייה באוסקר של חואקין פיניקס.

בינואר 2021 החלה לצאת עם המוזיקאי האנגלי-פרואני לואיס פלבר. בספטמבר 2021 נישאו דנהאם ופלבר בטקס יהודי בסוהו. תשע השושבינות שלה כללו את טיילור סוויפט וטומי דורפמן, והיא לבשה שלוש שמלות מותאמות אישית של מעצב האופנה הסקוטי כריסטופר קיין.

פילמוגרפיה

קולנוע

טלוויזיה

ביבליוגרפיה 
לא כזאת - שיעורים שלמדתי כאישה צעירה. כנרת זמורה-ביתן, 2014, תרגום: יעל אכמון.

קישורים חיצוניים

הערות שוליים 

ניו יורק: אישים
שחקניות קולנוע וטלוויזיה יהודיות אמריקאיות
במאיות קולנוע יהודיות אמריקאיות
מפיקות קולנוע יהודיות אמריקאיות
תסריטאיות קולנוע יהודיות אמריקאיות
במאיות טלוויזיה יהודיות אמריקאיות
מפיקות טלוויזיה יהודיות אמריקאיות
תסריטאיות טלוויזיה יהודיות אמריקאיות
כותבות זיכרונות
זוכי פרס גלובוס הזהב: טלוויזיה: שחקנית בתוכנית מוזיקלית או קומית
זוכי פרס גלובוס הזהב: טלוויזיה: שחקן בתוכנית מוזיקלית או קומית
פעילות למען זכויות להט"ב בארצות הברית
פעילות חברתיות אמריקאיות
פמיניסטיות יהודיות אמריקאיות
טבעוניות יהודיות
טבעוניות אמריקאיות
טבעונים אמריקאים
בוגרות ניו סקול
סגל ניו יורקר
פורבס 30Under30
אמריקאים שהופיעו ברשימת טיים 100
יהודים שהופיעו ברשימת טיים 100
אמריקאיות ממוצא אנגלי
בוגרות אוברלין קולג'
אמריקאיות שנולדו ב-1986
אמריקאים שנולדו ב-1986